Wat is ’n goeie skool?Die 2023-leerders van Hoërskool Eldoraigne in Centurion. (Foto verskaf) Die Suid-Afrikaanse skolelandskap en spesifiek die Afrikaanse skolelandskap, het oor die afgelope drie dekades dramaties verander. Soos die aanbod van Afrikaanse skole afgeneem het, het die kompetisie toegeneem en gevolglik maak byna elke skool aanspraak daarop dat hulle die “Skool van keuse is”, “Die skool is wat leerders toerus vir die toekoms” en “Die skool is vir elke kind”. Wat maak egter van ’n skool ’n goeie skool? Die graad 12-klas van Hoërskool Eldoraigne bied ’n blik op hierdie vraag. Hier is die antwoorde uit die spreekwoordelike perd se bek. Skole se fokus in dié kompeterende landskap kan baie keer verwronge raak. ’n Oordrewe klem op ’n spesifieke area van die skoollewe of op “wen teen alle koste” in die algemeen. Toni Abrahams, een van Hoërskool Eldoraigne se slimkoppe wat vyf onderskeidings en ’n gemiddeld van 85% behaal het, sê: “Die belangrikste les wat ek by Eldoraigne geleer het, is dat dit belangrik is om ’n gebalanseerde leefstyl te handhaaf”. Hoërskool Eldoraigne het haar die geleentheid gebied om te leer hoe ’n gebalanseerde leefstyl lyk, waar liggaam, gees, siel en verstand gevoed en versorg word. Dis ’n les wat sy saam met haar neem die toekoms in. Toni Abrahams (Foto verskaf) Balans in die 21ste eeu strek ook wyer as ’n uitgebreide akademiese en buitekurrikulêre program. Dit sluit ook sosiaal-emosionele leer in of in eenvoudiger taal – die aanleer van waardes. Hoërskool Eldoraigne se top- nasionale seniorsertifikaat presteerder, Elnette van den Berg, wat agt onderskeidings en ’n gemiddeld van 93,43% behaal het, sê: “Eldoraigne het vir my waardes geleer soos nederigheid en omgee, wat so waardevol is vir ’n persoon se menswees. Hulle het ’n veilige leeromgewing geskep waar ek kon leer, sodat ek my roeping kan vervul.” Elnette van den Berg (Foto verskaf) Francois Schutte, wat ses onderskeidings en ’n gemiddeld van 85,86% behaal het, sê: “Dit gaan oor jou menswees. Dis nie wat jy doen nie, dis wie jy is wanneer jy iets doen… Alles wat jy doen op skool is een groot les. Dis karakterontwikkeling en ek het baie daarvan gehad by Hoërskool Eldoraigne.” Francois Schutte (Foto verskaf) Die trofees, punte en toekennings vervaag as die diepergewortelde waardes en beginsels wat ’n skool vergestalt, vasgelê word in die menswees van die kinders wat deur die gange en klaskamers daarvan beweeg. Die ontwikkeling wat plaasvind is veel dieper as die uitslag van ’n finale eksamen ná twaalf jaar van skolastiese opvoeding. Dis hierdie aspek van opvoeding, waaraan ons nie ’n prys kan koppel nie, maar wat elkeen nodig het. Die kompetisie-fokus wat in baie skole heers, beteken ook dat baie leerders maar net nog ’n nommer in die skool geword het. ’n Nommer wat nie raakgesien word nie en gevolglik nie ontwikkel word nie. ’n Goeie skool poog egter om sover moontlik gestand te doen aan die oogvangfrase “Die skool vir elke kind” of “Waar elke kind tel”. Anri Odendaal, met ses onderskeidings en ’n gemiddeld van 86,29%, sê die belangrikste les wat sy geleer het, was: “Dit nie saak maak hoe goed mense om jou presteer nie, want jy moet jou eie kompetisie wees, niemand anders s’n nie.” Anri Odendaal (Foto verskaf) Carla Kotzé, hoofdogter van Hoërskool Eldoraigne van 2022 en ook Dux-leerder vir volgehoue akademiese prestasie, wat agt onderskeidings en ’n gemiddeld van 92,86% behaal het, sê: “Dit is belangrik om in elke situasie getrou te wees aan jouself. Ek het geleer om die mense rondom my raak te sien en te waardeer.” As ’n skool die ruimte kan bied waar leerders getrou kan wees aan dit waarvan hulle oortuig is en ook ander kan waardeer vir wie hulle is, word daar geslaag in die doel van opvoeding. Die moderne, sekulêre samelewing laat vandag weinig ruimte vir die handhawing van persoonlike oortuiging. Desnieteenstaande ’n skynbare verdraagsaamheidskultuur, is daar nie ruimte vir vrye denke en opinievorming waar ons hoflik van mekaar mag verskil nie. ’n Goeie skool moedig nie net hierdie ruimtes aan nie, maar beskerm dit. Carla Kotzé (Foto verskaf) Carla sê verder: “Eldoraigne het my vele geleenthede gebied om in elke aspek van my menswees te groei en te ontwikkel.” Elnette van den Berg, die skool se toppresteerder, sê verder:“Ek gaan die familie-vibe die meeste mis.” Vir Elnette het Hoërskool Eldoraigne ’n plek van geborgenheid geword. ’n Plek waar sy veilig was om te wees wie sy is en wat sy kan wees. “Dis presies hierdie ruimte wat Hoërskool Eldoraigne wil bied,” sê Dave du Plessis, waarnemende skoolhoof. Vir hom is dit die samewerking van kinders, ouers en personeel wat die suksesresep is van ’n goeie skool. Waar ’n gemeenskap saamstaan, verenig in hul doel om na mekaar om te sien, kan sukses behaal word. Hoe skep ’n skool egter hierdie kultuur? Megan Rohrbeck, wat ses onderskeidings behaal het, glo: “Eldoraigne het ’n omgewing geskep waar ek net my beste kon gee en my onderwysers was altyd bereid om my te help in elke opsig.” Die bereidwilligheid van personeel om te help, om die ekstra myl te loop, nog ’n keer te verduidelik en die leerder aan te moedig om op te staan in die aangesig van teleurstelling, is wat ’n goeie skool van ander onderskei. Megan Rohrbeck (Foto verskaf) Ons samelewing het so gefokus geraak op prestasie en kitsoplossings, dat die waarde van veerkragtigheid en die lesse wat uit verloor geleer kan word, misgekyk word. Elnette sê egter: “Eldoraigne het my geleer om alles voluit aan te pak en nooit moed op te gee nie, want die Here het altyd ’n plan en alles sal uitwerk soos dit moet.” ’n Skool waar teleurstelling nie iets is om te vrees nie, maar iets is waaruit geleer kan word, karakter gebou kan word en groei kan voortspruit, is ’n skool waar kinders en personeel gelukkig kan wees. Hoërskool Eldoraigne het deur talle uitdagings as skool gegaan die afgelope paar jaar, maar elke keer het die skoolgemeenskap (leerders, ouers en personeel) saam sterker na vore getree en verwagtinge oortref. Dit is hierdie gees van hoop wat skole kan bied aan ’n gemeenskap wat so nodig is in die tyd wat ons leef. ‘n Mens hoef net die koerantopskrifte van die dag dop te hou om te besef ons wêreld is ’n donker plek, maar dis die alledaagse aksies en optrede van gewone mense soos onderwysers en ouers, wat die donker kan beveg. Die goue draad in die antwoorde wat die graad 12-klas van Hoërskool Eldoraigne bied oor hul toekomsplanne, is dat ’n lig in hulle aangesteek is en dat hulle daardie lig wil oordra. Juané Brink, wat sewe onderskeidings en ’n gemiddeld van 85,71% behaal het, sê: “Eldoraigne het my geleer dat dit nooit te laat is om te begin nie. Jy is tot enige iets in staat en kan enige droom bereik.” Daarom het dié alumni van Hoërskool Eldoraigne groot drome. Toni droom daarvan om in die regslandskap van Suid-Afrika op te staan vir die stemloses. Elnette wil die wêreld ’n beter plek laat as wat sy dit gevind het. Francois wil ’n verskil maak waar hy geplaas word. Carla wil graag die jeug se persepsies oor ’n gesonde en aktiewe leefstyl verander. Megan wil uitreik na ander wat minder bevoorreg is en hulle ondersteun om uit te styg bo hul omstandighede. Anri wil Suid-Afrika se elektrisiteitskrisis help oplos. Jodie Roelofsz met sewe onderskeidings en ’n gemiddeld van 90,43%, wil graag ’n verskil maak in die lewe van kinders, deur ’n mediese praktyk te begin. Leon van der Merwe wat sewe onderskeidings behaal het met ’n gemiddeld van 88,43%, wil ander leer om hul talente te gebruik in diens van ander. Die nalatenskap van hierdie graad 12-groep aan Hoërskool Eldoraigne getuig ook van ’n stukkie hoop wat hulle wil laat voortleef. Hul geskenk aan die skool is die vestiging van groentetonnels wat gebruik sal word om varsprodukte te verbou vir die gesinne in die skool en gemeenskap om die skool, wat nie selfvoorsienend kan wees nie. So leef hul lig van hoop voort in die skool wat hulle op die roete geplaas het om hul roeping te gaan vervul. Mag ons kinders in skole leer, groei en hul menswees vind waar hulle balans kan leer, waar hulle persoonlik kan ontwikkel, gelukkig en geborge, sodat hulle hoop kan gee vir more. Hoërskool Eldoraigne is so ’n skool en daarom nooi die skool ieder en elk uit om deel te word van ’n skoolgemeenskap wat omgee. Die skool se Opedag vind plaas op Woensdag, 8 Maart 2023. Die 2023-leerders van Hoërskool Eldoraigne in Centurion. (Foto verskaf)